Document ID: 32008D0682

DEĊIŻJONI TAL-KUMMISSJONI
tat-18 ta' Awwissu 2008
li temenda d-Deċiżjoni 2007/870/KE fir-rigward ta’ l-approvazzjoni tal-pjan għat-tilqim ta’ emerġenza kontra d-deni klassiku tal-ħnieżer fi stabbilimenti b’tilqima li timmarka fir-Rumanija
(notifikata taħt id-dokument numru C(2008) 4360)
(It-test Rumen biss huwa awtentiku)
(2008/682/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea,
Wara li kkunsidrat it-Trattat ta’ l-Adeżjoni tal-Bulgarija u r-Rumanija,
Wara li kkunsidrat l-Att ta’ l-Adeżjoni tal-Bulgarija u r-Rumanija, u b’mod partikolari l-Artikolu 42 tiegħu,
Wara li kkunsidrat id-Direttiva tal-Kunsill 2001/89/KE tat-23 ta’ Ottubru 2001 dwar il-miżuri tal-Komunità għall-kontroll tad-deni klassiku tal-ħnieżer (1), u b’mod partikolari t-tielet sottoparagrafu ta’ l-Artikolu 19(3),
Billi:
(1)
Id-Direttiva 2001/89/KE tintroduċi miżuri minimi tal-Komunità għall-kontroll tad-deni klassiku tal-ħnieżer. Dawn il-miżuri jinkludu d-dispożizzjoni li l-Istati Membri għandhom iressqu lill-Kummissjoni, wara l-konferma ta’ każ primarju ta’ deni klassiku tal-ħnieżer fi ħnieżer slavaġ, pjan tal-miżuri għall-qerda ta’ din il-marda. Dawn il-miżuri jipprovdu wkoll għat-tilqim ta’ emerġenza ta’ ħnieżer fil-maqjel.
(2)
Id-Deċiżjoni tal-Kummissjoni 2007/870/KE tal-21 ta’ Diċembru 2007 li tapprova l-pjanijiet għall-2008 għall-qerda tad-deni klassiku tal-ħnieżer fil-ħnieżer slavaġ u t-tilqim ta’ emerġenza ta’ dawn il-ħnieżer u ta’ ħnieżer fi stabbilimenti kontra din il-marda fir-Rumanija (2) ġiet adottata bħala waħda minn għadd ta’ miżuri fil-ġlieda kontra d-deni klassiku tal-ħnieżer. Id-Deċiżjoni tapplika sal-31 ta’ Diċembru 2008.
(3)
Wieħed mill-pjanijiet approvati b’din id-Deċiżjoni jirrigwarda t-tilqima ta’ emerġenza kontra d-deni klassiku fil-ħnieżer ta’ ħnieżer fi stabbilimenti b’tilqima li timmarka. Id-disponibbiltà ta’ din it-tilqima kienet ristretta wara l-approvazzjoni ta’ dan il-pjan. Ir-Rumanija emendat dan il-pjan ta’ tilqim ta’ emerġenza skond dan.
(4)
Dan il-pjan emendat ta’ tilqim intbagħat mir-Rumanija lill-Kummissjoni għall-approvazzjoni fit-30 ta’ Ġunju 2008.
(5)
Il-pjan emendat ġie eżaminat mill-Kummissjoni u nstab konformi mad-Direttiva 2001/89/KE. Għaldaqstant, dan il-pjan għandu jiġu approvat.
(6)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti għall-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Fl-Artikolu 3 tad-Deċiżjoni 2007/870/KE, id-data “29 ta’ Novembru 2007” tinbidel bi “30 ta’ Ġunju 2008”.
Artikolu 2
Din id-Deċiżjoni hija indirizzata lir-Rumanija.
Magħmula fi Brussell, 18 ta’ Awwissu 2008.

Labels: 0
18
6